Тэ тилъэхъан хэгъэгум щыкIогъэ демократие зэхъокIыныгъэхэм япхыгъэу адыгабзэм ифитыныгъэхэми заушъомбгъугъ. Ар анахьэу къызхэкIыгъэр адыгэхэм яобщественнэ гъэпсыкIэ къэралыгъо лъэгапIэм зэрэнэсыгъэр ары. Джары адыгабзэр, урысыбзэм игъусэу, къэралыгъуабзэу щыт аIуи тиконституцие зыкIыратхагъэр. Арышъ, хэтрэ адыги пшъэрылъ лъапIэу зыфилъытэжьын фаер шэпхъэ гъэнэфагъэхэм арытэу ренэу зыхэхъорэ литературабзэр – къэралыгъуабзэр икъоу ыIэ къыригъэхьаныр ыкIи ащ рыгушхоныр ары.